Nr. 1455/UCIR RPL2021/08.02.2021

**Instrucțiuni pentru autorecenzarea asistată**

**Autorecenzarea asistată, denumită în continuare ARA, reprezintă acţiunea prin care înregistrarea informaţiilor cuprinse în programul de observare al recensământului pentru o anumită unitate statistică este efectuată de către persoana însăşi, cu sprijinul unui recenzor**.

Prin **selectare** se înțelege selecționarea unor persoane în vederea instruirii și, ulterior, recrutării, din totalitatea persoanelor care și-au exprimat dorința de a lucra ca personal de recensământ, denumiți candidați. Selectarea se realizează pe baza unei evaluări realizate de către UJIR-uri.

Prin **instruire** se înțelege participarea candidaților (din listele definitivate de UAT-uri) la sesiuni de instruire privind recensământul populației și locuințelor din runda 2021, desfășurate la nivel local (județean) de către instructori din cadrul Unităților județene pentru recensământ (UJIR-urilor).

Prin **recrutare** se înțelege operațiunea de încheiere a contractului cadru de servicii pentru recensământul populației și locuințelor (RPL 2021) între fiecare UAT (primărie) și persoanele selectate în urma evaluării realizate de către UJIR-uri, persoane care urmează să presteze servicii în calitate de recenzori, recenzori pentru autorecenzare asistată, recenzori-şefi şi coordonatori la nivel de municipiu, oraş, comună şi de sector al municipiului Bucureşti.

1. **Baza legală**

Autorecenzarea asistată se realizează în baza prevederilor:

1.1 **O.U.G. nr. 19/2020 privind organizarea şi desfăşurarea recensământului populaţiei şi locuinţelor din România în anul 2021**, aprobată cu modificări și completări prin Legea nr.178/2020, cu modificările și completările ulterioare:

* art. 1 lit d) - „autorecenzarea asistată reprezintă acţiunea prin care înregistrarea informaţiilor cuprinse în programul de observare al recensământului pentru o anumită unitate statistică este efectuată de către persoana însăşi, cu sprijinul unui recenzor.”
* art. 34 alin (2) - „Prefectul, prin structurile de specialitate ale instituţiei prefectului, are următoarele atribuţii:

...

d) asigură spațiile necesare desfăşurării instruirilor personalului de recensământ;

* art. 34 alin (3) - „Primarii au următoarele atribuții:

...

b) asigură recrutarea şi plata recenzorilor, a recenzorilor pentru autorecenzare asistată, a recenzorilor-şefi şi a coordonatorilor la nivel de municipiu, oraş, comună şi de sector al municipiului Bucureşti, selectaţi conform art. 29 lit. h) de I.N.S. prin direcţiile sale teritoriale de statistică, personal prevăzut la art. 16 alin. (4);

f) organizează instalarea unor posturi de lucru în spaţii special amenajate, cu echipamente puse la dispoziţie de UJIR, în scopul realizării autorecenzării asistate a populaţiei, conform normelor stabilite de către UCIR;

g) informează populaţia despre existenţa, locul unde sunt amplasate spaţiile special amenajate pentru realizarea auto-recenzării şi programul lor de funcţionare;

j) în unităţile administrativ-teritoriale în care cetăţenii aparţinând unei minorităţi naţionale depăşesc 20% din locuitorii unităţii administrativ-teritoriale, conform rezultatelor definitive ale Recensământului populaţiei şi al locuinţelor din anul 2011, informarea şi asistarea vor fi realizate de către primari în mod obligatoriu şi în limba minorităţii naţionale. ”

* art. 18 alin (3) - “ Pentru municipii, oraşe, comune şi sectoarele municipiului Bucureşti, sumele pentru plata recenzorilor, a recenzorilor pentru autorecenzare asistată, a recenzorilor-şefi şi a coordonatorilor la nivel de municipiu, oraş, comună şi de sector al municipiului Bucureşti, prevăzuţi la art. 16 alin. (4), se asigură din sume defalcate din taxa pe valoarea adăugată pentru echilibrarea bugetelor locale, aprobate în anexa la legea bugetului de stat într-o poziţie globală distinctă. Repartizarea sumelor pe unităţi/subdiviziuni administrativ-teritoriale se face prin hotărâre a Guvernului, la propunerea I.N.S. Cu sumele repartizate se rectifică bugetele locale ale unităţilor/subdiviziunilor administrativ-teritoriale, în vederea efectuării plăţilor către personalul de recensământ.”
  1. **H.G. nr.145/2022 privind modificarea și completarea H.G. nr. 1071/2020 pentru stabilirea bugetului și a categoriilor de cheltuieli necesare efectuării recensământului populației și locuințelor din România în anul 2021, precum și a măsurilor pentru punerea în aplicare a unor dispoziții din Ordonanța de urgență a Guvernului nr. 19/2020 privind organizarea și desfășurarea recensământului populației și locuințelor din România în anul 2021**, cu modificările și completările ulterioare:
* art. 6 alin. (11)Autorecenzarea asistată se aplică în toate unitățile administrativ-teritoriale. Numărul recenzorilor pentru autorecenzarea asistată se stabilește în funcție de dimensiunea unității administrativ-teritoriale, conform populației țintă estimate la data de 1 decembrie 2021, publicată pe www.recensamantromania.ro, potrivit instrucțiunilor Unității de coordonare și implementare a recensământului, denumită în continuare UCIR și prin consultarea unităților județene privind implementarea recensământului, denumite în continuare UJIR.
* art. 6 alin. (2) Plata recenzorilor care asigură autorecenzarea asistată în perioada de autorecenzare se face în funcţie de numărul de chestionare pentru care se asigură asistența, chestionarul fiind compus din mai multe secțiuni cu grade de complexitate diferite, la un tarif de 7 lei pentru „Secțiunea pentru recenzarea persoanei” și 3,5 lei pentru „Secțiunea pentru recenzarea locuinței”, inclusiv pentru orașele și comunele izolate sau dispersate teritorial definite la alin (4).

Plata se face conform situației rezultate din contorizarea automată a datelor comunicate de UJIR-uri.

* 1. **Codul administrativ**, prevede, la art. 155, alin. (2) – Atribuțiile primarului:
* „(2) În temeiul alin. (1) lit. a), primarul: ..... b) **îndeplinește atribuții privind organizarea** și desfășurarea alegerilor, referendumului **și a recensământului**”

1. **Condiții generale de desfășurare a activității ARA**

Autorecenzarea asistată se aplică în toate unitățile administrativ-teritoriale.

Autorecenzarea asistată se poate realiza:

* de pe echipamentul propriu al persoanei care se autorecenzează, sub îndrumarea recenzorului ARA
* de pe tabletele electronice puse la dispoziție de UJIR-uri prin intermediul primăriilor și instalate în spații special amenajate

Recenzorii pentru autorecenzarea asistată, denumiți în continuare recenzori ARA, își vor desfășura activitatea în perioada 14 martie – 15 mai 2022.

Locurile în care se instalează posturile pentru desfășurarea autorecenzării asistate sunt stabilite de către primarul fiecărei localități, prin consultare cu reprezentanții Unității Județene de Implementare a Recensământului (UJIR). Punctele de lucru instalate trebuie să devină operaționale până la data de 10 martie a.c.

Toate cheltuielile aferente instalării și funcționării posturilor de lucru pentru desfășurarea auto-recenzării asistate sunt suportate din bugetul UAT-ului.

1. **Stabilirea numărului de recenzori pentru autorecenzarea asistată (recenzori ARA)**

Numărul de recenzori ARA se stabilește în funcție de dimensiunea UAT-urilor .

1. **Organizarea posturilor de lucru pentru autorecenzarea asistată**

Punctele în care se va desfășura autorecenzarea asistată se vor stabili în locații ușor accesibile populației, frecventate în mod curent de un număr mare de persoane (de exemplu, sediile locale ale primăriilor, Casei Județene/locale de Pensii Publice, Agenției Județene/locale pentru Ocuparea Forței de Muncă, alte instituții sau servicii publice deconcentrate, centre comerciale, piețe agroalimentare de mari dimensiuni etc.) sau cu rol central în viața comunității (de exemplu școala sau căminul cultural dintr-o localitate rurală).

Posturile de lucru pentru autorecenzarea asistată se vor amenaja de către primării în spații luminate și încălzite, aflate fie într-o încăpere special amenajată pentru acest scop și semnalizată corespunzător, fie pe holurile sau zonele circulate ale unor spații cu altă destinație (comerciale, ale instituțiilor administrației publice locale, ale deconcentratelor etc.) unde pot fi regăsite cu ușurință de către populație.

Toate posturile de lucru pentru autorecenzarea asistată vor fi promovate și semnalizate corespunzător astfel încât populația să le acceseze cu ușurință.

Este recomandat ca aceste posturi să fie amenajate în locuri în care există semnal de Internet.

Pentru un recenzor ARA care gestionează 2 tablete, postul de lucru va fi dotat cu următoarele:

* 2 prize de curent electric
* 2 mese/birouri (câte una pentru fiecare tabletă)
* 4 scaune (câte 2 scaune pentru fiecare masă/birou).

Echipamentul pe care se realizează colectarea datelor (tableta electronică) este pus la dispoziție de către UJIR-ul din fiecare județ, pe bază de Proces verbal de predare-primire între directorul executiv al Direcției Regionale/Județene de Statistică a județului în care se află UAT-ul respectiv și fiecare persoană contractată de către primăria UAT-ului pentru a desfășura activitate în calitate de recenzor pentru autorecenzarea asistată.

Programul de lucru al posturilor de lucru trebuie să fie stabilit de către primar pe toată perioada de auto-recenzare (14 martie – 15 mai 2022) astfel încât să se asigure asistarea populației într-un interval orar zilnic adecvat (recomandat între orele 08-22), inclusiv sâmbăta și duminica.

1. **Selecția, instruirea și recrutarea recenzorilor ARA**

Recenzorii ARA sunt selectați și instruiți, în calitatea lor de personal de recensământ, de către UJIR și sunt recrutați și plătiți de către primăria fiecărui UAT.

Recenzorii ARA își vor desfășura activitatea în baza unui contract civil (și nu de muncă) având ca obiect contractare de servicii de recenzare.

Plata recenzorilor ARA este realizată de către primării, de preferat în contul bancar al fiecărei persoane recenzor ARA, după aprobarea hotărârii Guvernului privind repartizarea sumelor pe unități/sub-diviziuni administrativ-teritoriale în vederea efectuării plăților către personalul de recensământ. Tarifele utilizate pentru plata recenzorilor ARA sunt prevăzute în H.G. nr. 145/2022 privind modificarea și completarea Hotărârii Guvernului nr.1071/2020 pentru stabilirea bugetului și a categoriilor de cheltuieli necesare efectuării recensământului populației și locuințelor din România în anul 2021, precum și a măsurilor pentru punerea în aplicare a unor dispoziții din Ordonanța de urgență a Guvernului nr. 19/2020 privind organizarea și desfășurarea recensământului populației și locuințelor din România în anul 2021.

Selecția, instruirea și recrutarea recenzorilor ARA se realizează în conformitate cu „INSTRUCȚIUNI PRIVIND SELECȚIA, INSTRUIREA ȘI RECRUTAREA PERSONALULUI DE RECENSĂMÂNT PENTRU RECENSĂMÂNTUL POPULAȚIEI ȘI LOCUINȚELOR RUNDA 2021” disponibile pe site-ul recensământului ([www.recensamantromania.ro](http://www.recensamantromania.ro) )

1. **Modul de lucru al recenzorului ARA**

Fiecare recenzor ARA va avea în gestiune două tablete astfel încât să poată asista, concomitent, două persoane care îi solicită acest serviciu și 2 exemplare de chestionar martor în limba română; în unităţile administrativ-teritoriale unde ponderea populaţiei aparţinând unei minorităţi naţionale depăşeşte pragul de 20% prevăzut de legislaţia în vigoare se vor asigura și 2 exemplare de chestionar în limba minorităţii naţionale respective.

Fiecare tabletă va avea acces la internet și va dispune de câte o adresă de email dedicată spre a fi utilizată pentru realizarea pre-înregistrării persoanelor asistate (în cazul în care acestea nu dispun, în prealabil, de o adresă de e-mail) și ulterior, pentru primirea link-urilor de unde oamenii să poată să își acceseze propriile chestionare electronice.

Datele de autentificare necesare accesării tabletei și aplicației (PIN tabletă, nume utilizator și parolă), cu numărul de operator și indicativul recenzorului ARA se vor emite în 2 exemplare, unul va fi predat recenzorului ARA și unul se va păstra la sediul UJIR, alături de procesul verbal de predare-primire a terminalului informatic (tableta electronică) pentru RPL 2021.

***6.1 Atribuții specifice recenzorului ARA***

1. să promoveze autorecenzarea și să răspundă la întrebările populației privind recensământul;

2. să îndrume și să asiste pe cei care vor apela la asistență ca să se autorecenzeze, răspunzând la întrebările acestora privind diferite etape sau operațiuni ale autorecenzării;

3. **în mod excepțional**, în cazul celor care îi vor solicita ajutorul (pe motiv de lipsă a abilităților necesare utilizării internetului, vârstă înaintată etc.) să le acorde ajutor în sensul că completa răspunsurile în chestionarul electronic la dictarea celui care se autorecenzează.

***6.2 Obligații ale recenzorului ARA***

* Să respecte prevederile contractului de servicii pe care îl încheie cu primăria UAT-ului în care își desfășoară activitatea;
* Să semneze și să respecte Angajamentul de confidențialitate;
* Să respecte toate obligațiile care revin personalului de recensământ prevăzute de O.U.G. nr. 19/2020 privind organizarea şi desfăşurarea recensământului populaţiei şi locuinţelor din România în anul 2021, cu modificările și completările ulterioare și în celelalte acte de legislație secundară;
* Să nu utilizeze alte dispozitive decât tableta pusă la dispoziție de către UJIR în cadrul prestării serviciilor de asistență a autorecenzării; autorecenzarea se face exclusiv în aplicația Survey Solutions;
* Să presteze serviciile numai la punctele de lucru la care au fost repartizați;
* Să respecte alte instrucțiuni elaborate de UJIR sau UCIR.

**7. Calendarul activităților propuse în scopul realizării obiectivelor autorecenzării și autorecenzării asistate la nivel local**

Termenele acțiunilor/activităților propuse în scopul realizării obiectivelor/măsurilor autorecenzării și autorecenzării asistate la nivel local au fost stabilite în funcție de termenele revizuite ale Programului de desfășurare al activităților RPL, aprobate prin Hotărârea nr. 4 a CC RPL-2021 din 21 iulie 2021.

| **Nr. crt.** | **Obiective/**  **Măsuri** | **Acțiuni/Activități** | **Termene**  **Perioade** | **Responsa-bili** |
| --- | --- | --- | --- | --- |
| **1.** | **Organizare autorecenzare și autorecenzare asistată** | | | |
| 1.1 | Informarea membrilor CL-RPL2021 cu privire la Programul de desfășurare al activităților de RPL 2021 | 1.1.1. Întrunire CJRPL pentru stabilirea sarcinilor și atribuțiilor ce revin fiecărui membru  1.1.2 Organizarea de întâlniri cu primarii și secretarii generali ai UAT-urilor în care să se prezinte:   * *- aspectele privind normele metodologice;* * *- modul de realizare a autorecenzarii și autorecenzării asistate;* * *- perioada de derulare a autorecenzării și autorecenzării asistate;* * *- condițiile legale pe care trebuie să le îndeplinească personalul de recensământ;* * *- drepturile și îndatoririle personalului de recensământ;* * *- condițiile pentru locațiile unde se va realiza autorecenzarea asistată;* * *- alte aspecte legate de autorecenzare /autorecenzare asistată.* | Luna februarie  2022 | CJRPL  UJIR |
| 1.3. | Operaționalizarea adreselor de e-mail corespunzătoare tabletelor utilizate de recenzorii ARA | 1.3.1. Crearea pentru fiecare tabletă a unor adrese generice de e-mail de genul denumire UAT urmate de nu număr secvențial de la 1…n, în funcție de numărul de tablete puse la dispoziție de către UJIR pentru autorecenzare multiplă în cazul persoanelor fără adresă de e-mail proprie  (de ex. abreviere judet\_[SIRUTA 1..n@ara.insse.ro](mailto:SIRUTA%201..n@ara.insse.ro));  Pe aceste adrese de e-mail recenzorii pentru autorecenzarea asistată primesc link-urile de accesare a chestionarelor individuale. | 05.03-11.03 2022 | UCIR |
| 1.4. | Gestionarea autorecenzării și autorecenzării asistate | 1.4.1. Organizarea locurilor special amenajate pentru autorecenzarea asistată. În aceste spații recenzorii ARA vor asigura funcționalitatea tabletelor electronice utilizate în autorecenzarea asistată, puse la dispoziție de UJIR, stabilind un program de lucru aprobat de primar;  ⏺ Lista locurilor /locațiilor pentru autorecenzare asistată și a programului de lucru va fi disponibilă pe site-urile DTS, Instituției Prefectului, UAT-urilor  ⏺ Asigurarea orientării și direcționării persoanelor care au diverse probleme de soluționat în primărie, către personalul care se ocupă cu autorecenzarea asistată; | 05.03-11.03 2022 | Primar  UJIR  Primar  Primar, Prefect  Primăria |
| 1.4.2. Generarea din aplicație, săptămânal, a stadiului autorecenzării și autorecenzării asistate, cu status-ul detaliat al completitudinii înregistrărilor (complet, parțial), pe tipuri de chestionare și pe localități; | 14.03-15.05 2022 | UCIR  UJIR |
| **2.** | **Promovarea și publicitatea recensământului și a autorecenzării și autorecenzării asistate** | | | |
| 2.1. | Promovarea și publicitatea națională a RPL-2021 la nivel local | 2.1.1. Postarea afișelor promoționale RPL2021 primite de la UCIR  - la sediul primăriei  - la unitățile școlare  - la instituțiile publice, unități PTTR  - alte locații; | 15.02.-15.07  2022 | UCIR  UJIR  CL-RPL2021 |
| 2.1.2. Publicarea afișelor promoționale RPL2021 în presa scrisă și on-line județeană/locală **\***; | 15.02.-15.07  2022 | Primarii  CL-RPL2021  Prefect |
| 2.2. | Implicarea autorităților locale în impulsionarea autorecenzării și autorecenzării asistate | 2.2.1. Transmiterea de clipuri publicitare RPL2021 în mass-media locală referitor la autorecenzarea asistată **\***; | 14.03.-14.05  2022 | Primarii  CL-RPL2021  Prefect |
| 2.2.2. Transmiterea de către primari a unor mesaje în mass-media locală privitor la funcționarea autorecenzării asistate în cadrul UAT **\***; | 14.03.-14.05  2022 | Primarii |
| 2.2.3. Publicarea periodică a stadiului autorecenzării și autorecenzării asistate la nivel local; | săptămânal pe propriile site-uri | UJIR  Primăria |
| 2.3. | Adaptarea promovării locale în limbile minorităților naționale unde acestea depășesc 20% din totalul populației | 2.3.1. Traducerea și utilizarea produselor promoționale și publicitare sus menționate funcție de specificul etno-lingvistic al localității **\***; | 15.02.-15.05  2022 | Primarii  CL-RPL2021  Reprezen-tanții minorităților naționale |
| 2.3.2. Utilizarea persoanelor de influență în grupurile minorităților naționale în mobilizarea lor pentru autorecenzare și autorecenzarea asistată; | 15.03.-15.05  2022 | Primarii  CL-RPL2021  Reprezen-tanții minorităților naționale |
| 2.4. | Promovarea RPL-2021 la nivelul populației | 2.4.1. Elaborarea, tipărirea și distribuirea flyerelor RPL2021 în locuințe în perioada premergătoare începerii autorecenzării **\***; | 14.03.2022 | UJIR  Recenzori |

*\*Opțional, după caz*

1. **Fluxul de lucru al recenzorului ARA**

***8.1 Fluxul de lucru în cazul în care persoana care solicită asistență recenzorului ARA deține o adresă de e-mail proprie (a sa sau a oricărui membru al gospodăriei din care face parte)***

1. Se accesează site-ul [www.recensamantromania.ro](http://www.recensamantromania.ro) și se completează formularul de pre-înregistrare pentru membrii gospodăriei din care face parte, utilizând butonul „PLATFORMĂ AUTORECENZARE”. În acest formular de pre-înregistrare se vor completa adresa de e-mail ale persoanei care solicită ajutorul recenzorului ARA și, apoi, după caz, adresele de e-mail proprii ale altor membri ai gospodăriei sale, precum și celelalte informații solicitate în formular.

2. Într-un interval de timp rezonabil, în funcție de traficul de internet, se va primi pe adresa de mail a persoanei care solicită asistența recenzorului ARA un mesaj care conține linkul către chestionarul electronic al gospodăriei pre-înregistrate în formularul de pre-înregistrare completat în pasul 1. Dacă primirea mesajului electronic durează mai mult, se poate programa revenirea pentru completarea chestionarului de recensământ.

Dacă persoana respectivă a precizat adresa sa de e-mail pentru mai mulți membri ai gospodăriei sale, va primi câte un mesaj separat cu linkul către chestionarul propriu al fiecăruia dintre respectivii membri ai gospodăriei sale.

3. În funcție de opțiunea persoanei care solicită asistența recenzorului ARA, completarea chestionarelor electronice pentru fiecare membru se poate desfășura în trei moduri diferite:

1. separat, la locuința gospodăriei, de către fiecare membru al acesteia care a primit mesajul electronic care conține linkul către chestionarul electronic propriu
2. la punctul de lucru al recenzorului ARA, prin citirea întrebărilor din chestionare de către persoana care a solicitat ajutorul și completarea răspunsurilor pe tabletă tot de către aceasta
3. la punctul de lucru al recenzorului ARA, prin citirea întrebărilor din chestionare și, **în mod excepțional**, și prin completarea răspunsurilor dictate de către persoana care a solicitat autorecenzarea pe tabletă de către recenzorul ARA.

Fiecărui recenzor ARA i se atribuie, de către UJIR, un cod denumit codul recenzorului ARA, format din 10 cifre: primele 6 cifre reprezintă codul SIRUTA al UAT-ului, iar următoarele 4 cifre sunt alocate numărului secvențial al recenzorului.

*Exemplu: pentru 4 recenzori ARA din Focșani care are cod SIRUTA = 174744, codurile se vor atribui astfel:*

*1747440001*

*1747440002*

*1747440003*

*1747440004*

Persoanele asistate vor înscrie pe chestionarul electronic în rubrica special destinată, codul recenzorului ARA care a acordat asistență pentru efectuarea autorecenzării.

Plata recenzorului ARA se face în funcție de numărul de chestionare completate integral și corect (care trec de validare) prin oricare din cele trei situații a), b) sau c) de mai sus și pentru care recenzorul ARA a acordat asistență, asistență dovedită prin apariția codului său completat în chestionarul electronic.

4. După completarea tuturor răspunsurilor la întrebările din chestionar, recenzorul ARA se asigură că nu sunt erori și transmite către baza de date chestionarul prin apăsarea butonului de finalizare a recenzării.

5. Persoana primește pe e-mailul propriu un mesaj automat care îl înștiințează că a fost recepționat de către sistem chestionarul care va intra în procedura de validare, iar rezultatul acesteia va fi disponibil în maxim 7 zile.

6. Pentru chestionarele validate din punct de vedere al corectitudinii și completitudinii se eliberează Certificatul de confirmare. Pentru cele nevalidate procesul de autorecenzare trebuie reluat.

7. Accesarea Certificatului de confirmare (sau de infirmare pentru cele care nu trec de validare) se va putea face în baza CNP-ului, pe site-ul [www.recensamantromania.ro](http://www.recensamantromania.ro), butonul „**VERIFICAREA AUTO-RECENZĂRII”.**

**Important!**

Aici puteți verifica dacă autorecenzarea efectuată de o anumită persoană a fost realizată cu succes, sub forma unei dovezi de autorecenzare. În caz contrar, se afișează informația cu privire la imposibilitatea acceptării în baza de date a RPL a chestionarului de recensământ din cauza completării parțiale sau cu erori (iar persoana respectivă va putea relua procesul de preînregistrare și apoi să continue cu autorecenzarea).

În cazul persoanelor salariate se acordă o singură zi liberă, plătită indiferent dacă aceasta a realizat autorecenzarea pentru sine și pentru alți membri ai gospodăriei (a copiilor minori, de exemplu) ori pentru alte persoane, conform art. 49 din OUG nr.19/2020 privind organizarea și desfășurarea recensământului populației și locuințelor din România în anul 2021, cu modificările și completările ulterioare.

În cazul celorlalte persoane (care nu sunt salariate), certificatul are în acest caz doar utilitatea de a dovedi că respectiva persoană s-a autorecenzat cu succes și nu mai trebuie să primească vizita recenzorului.

***8.2 Fluxul de lucru în cazul în care persoana care solicită asistența recenzorului ARA nu deține o adresă de e-mail proprie (a sa sau a oricărui membru al gospodăriei din care face parte)***

În cazul în care persoana care solicită asistența recenzorului ARA nu deține o adresă de mail proprie recenzorul ARA va folosi pentru parcurgerea întregului flux (pentru pre-înregistrare și primirea linkului către chestionarul electronic de recensământ) adresa de e-mail care este special dedicată tabletelor sale, în calitate de recenzor ARA.

Sub îndrumarea recenzorului ARA se vor urma pașii de la 1-4, cu precizarea că în acest caz recenzorul ARA va accesa mesajele primite pe e-mail pe tableta pe care o are spre folosință și abia apoi va pune la dispoziția persoanei chestionarul electronic în vederea completării, pentru a evita accesarea din greșeală a chestionarului altei persoane.